TITKÁRI BESZÁMOLÓ

Tisztelt Közgyűlés!

Kedves Diáktársaim!

Nehéz időket élünk. Májusban sajnos nem tudtuk megtartani éves közgyűlésünket. Bizonytalan volt a mai nap is. Ezért kísérő programokat most nem szerveztünk, ezzel is lerövidítve a zárt helységben való tartózkodást.

Elmaradt Dr. Szalai Tamás csillagászati előadása, és Molnár Béla egykori biológia tanár előadása, melyet az iskolánkban néhány évtizede működő kémia-biológia tagozatról összegyűjtött.

Reméljük, hogy pótolni tudjuk ezeket a programokat.

Nagy öröm, hogy az egykori diákok és a Líceum között nem szűnt meg a kapcsolat, több eseményen is részt vettek öregdiákjaink.

2019 június elején, a művészetek hetén Weber Irina operaénekes kápráztatta el a diákokat énekével.

2019 szeptemberében, az osztálykiránduláson Szegeden Dr. Szalai Tamás vezette körbe az egyetemen a 10. D osztály tanulóit.

A legnagyobb esemény (már hagyományosan) a pályaorientációs nap, itt egykori diákjaink számolnak be egyetemi életükről, a pályakezdés izgalmairól, munkahelyi elvárásokról.

A matematika-fizika iránt érdeklődőknek Baráth Barbara (Greenfox Academy), Fejérváriné Führer Lívia (Furukawa Electric Technológiai Intézet), Bors Dániel (Erste Bank), Kollár Mária (Hungest Hotel Répce) tartott előadást.

A biológia-kémia blokkban Dr. Poór Péter (biológus), Dr. Szepesi Csenge (fogorvos), Dr. Csanálosi Dóra (pszichiáter-gyermekpszichiáter), Dr. Tschürtz Nándor (belgyógyász-kardiológus), Fülöp Lili (dietetikus), Pajor Hajnalka (mentőápoló), Molnár Barbara (gyógyszerészkutató) ismertette meg munkájával a fiatalokat.

A humán blokkban Kasnya-Kiss Dalma (pszichológus), Dr. Németh Ádám (jogász), Horváth Médea (turizmus), Gajdos Anikó (jogász), Holczmann Éva (média), Kozák Gabriella (gyógypedagógus), Fekécs Ildikó (etika pedagógus), Dr. Tóth Imre (történész), Locsmándi Mátyás (grafikus), Katyi Ádám (tipográfus), Grábner József (festőművész), Kiss Dávid (politológus), Nagy Máté (építész) beszélt hivatásáról.

A téli sítáborban Vass Nikolett, Simon Csanád, Jánó Zoltán az olasz hegyekben, Schöll Gergely az ausztriai Stulecken segítette a testnevelők munkáját.

A „kicsik” Csendes hétvégéjén Pőcze Barnabás és Szabó Marcell ifjú öregdiákok is részt vettek.

2020 márciusában Horváth Eszter mesélt az északi sarki expedícióról a licistáknak.

Horváth Edit diáktársunk írt egy rövid ismertetőt diákszövetségünkről, melyet az érettségi találkozók szervezőinek igyekszünk eljuttatni. A levél a diákszövetség létezésére, az összetartozás fontosságára, a segíteni tudásra hívja fel különböző generációk figyelmét.

A májusi ballagást szeptember 5.-én tartotta meg a Líceum, hagyományosan a Deák-kútnál. Ez a ballagás más volt, mint az eddigiek, de nagyon jó, hogy megvolt, nagy lelki feltöltődéssel indulhattak el maturandusaink. Az Öregdiákok nevében Várszegi Asztrik köszöntötte levélben a ballagókat. A levelet Locsmándi Dániel olvasta fel.

A ballagáson került sor a legjelesebb tanítványok jutalmazására. Diákszövetségünk jutalmai: Ágoston Ernő díj (legjobb rajzosnak), Dr. Lang Jánosné díj (legjobb matematikusnak).

A tanév során 2 rászoruló tanítványt támogattunk havi 10-10ezer Ft/hó ösztöndíjjal.

A veszélyhelyzet idején két diáktársunk internetes hozzáféréssel segített rászoruló diákon az otthoni tanulásban.

Kedves Diáktársaim!

A következő év májusában (remélhetőleg) tisztújító közgyűlés lesz.

Nagyon fontos lenne a fiatalokat bevonni a Diákszövetség életébe!

Feltétlenül frissíteni kell a névsort, sok diáktársunkról nem tudunk semmit, az e-mail címek nem élnek, a postai levelek egy része is visszajön. Kérném a tagsági státusz megerősítését!

Köszönöm azoknak a társaknak, akik jelzik felénk adataik változását.

Meg kell újulnunk!

Örömmel tájékoztatom a tagságot, hogy az iskola honlapja megújult.

Az elmúlt évek közgyűlési anyagai megtalálhatók „a Líceum ma/ Öregdiákok” linken. A jövőben innen szeretnénk információkat küldeni.

Köszönöm a figyelmet!

Sopron, 2020. szeptember 25. Csukásné Bencsik Zsuzsanna

titkár

elérhetőség: bezsu@bdeg.hu